text: Mand indebrændt i Bramming
  28 april 2014 kl. 10.58
  Umiddelbart ligger der intet mistænkeligt bag brand i hus ved Bramming. En mand har mistet livet.
  En 42-årig mand har natten til mandag mistet livet i en brand nær Bramming i Vestjylland. Det oplyser vicepolitiinspektør Bent Thuesen fra Syd- og Sønderjyllands Politi.
  Branden blev anmeldt klokken 03.47 natten til mandag, og da brandvæsnet havde slukket branden og gik ind i huset, opdagede man liget af den 42-årige.
  - Det var brandvæsnets personale, som fandt den 42-årige liggende død i en seng på første sal i huset, fortæller Bent Thuesen.
  I forbindelse med branden har politiets efterforskere undersøgt omstændighederne på brandstedet.
  - Umiddelbart er der ikke noget i de foreløbige undersøgelser, der tyder på, at der skulle ligge noget mistænkeligt bag, fortæller Bent Thuesen.
  /ritzau/
  